Esidimeni: Selebano ‘het nooit waarskuwingsbrief gelees’Dr Barney Tiego Selebano getuig by die Life Esidimeni-arbitrasieverhoor (5 Desember 2017) Foto:: Brenda Masilela/ANA Barney Tiego Selebano, geskorste hoof van die departement van gesondheid in Gauteng, het Dinsdag ontken dat hy ŉ brief gelees het van psigiatriese kenners wat die departement gewaarsku het oor die nagevolge daarvan om pasiënte van Life Esidimeni na NRO’s oor te plaas. Dié brief het aangedui die besluit om pasiënte na NRO’s oor te plaas sal “verwoestende gevolge” hê. Adv. Adilla Hassim, vir Section 27, het vir Selebano gevra hoekom hy nie die brief gelees het nie. “Dié brief is spesifiek vir die LUR gestuur,” het Selebano geantwoord. Hassim het geantwoord: “Dit was aan dr. Makgabo Manamela [voormalige direkteur vir geestesgesondheid in Gauteng] gestuur en jy is ingesluit by die brief. Beteken dit niks as regeringsbeamptes by briewe ingesluit word nie?” Selebano het geantwoord: “Hoekom veralgemeen jy deur te sê regeringsbeamptes?” Afgetrede adjunkhoofregter Dikgang Moseneke het tussenbeide getree en gevra hoe dit moontlik is dat so ŉ reuse-ding vir hom te onbelangrik is om te onthou. Selebano het verdedigend gesê: “Ek het nie gesê dis onbelangrik nie. Ek onthou nie dat ek hierdie brief gelees het nie.” Selebano het teruggekap en vir Moseneke gevra hoe hy vir hom kan vra of hy nie onthou nie. “Tensy jy voorstel dat ek nie die waarheid praat nie?” het Selebano gevra. Moseneke het gesê: “Nee, dalk is die voorstel dat jy die inhoud van die brief ignoreer het.” Selebano het aangevoer hy sou dit nooit gedoen het nie. Die Suid-Afrikaanse Vereniging vir Psigiaters (Sasop) en die Suid-Afrikaanse Angs- en Depressiegroep (Sadag) het die brief aan die departement geskryf, maar dit is geïgnoreer. Manamela het tydens haar getuienis erken dat sy die brief gelees het, maar nie gereageer het nie. “My base het ook die brief ontvang, hulle moes gereageer het. Dit was nie binne my vermoëns nie,” het Manamela gesê. Manamela het na Selebano en Qedani Mahlangu, voormalige LUR van gesondheid in Gauteng, verwys. Selebano het Dinsdag gesê hy sou waarskynlik die proses om die kontrak met Life Esidimeni te beëindig stopgesit het as hy die brief gelees het. Moseneke het Selebano aangevat op sommige van die waarskuwings wat deur kliniese sielkundiges gegee is dat die oorplasing van pasiënte nie koste sou bespaar nie. “Het jy daaroor gedink?” het Moseneke gevra. “Jy vat my nou terug na 2015. Daar is so baie goed wat ek toe sou gedoen het,” het Selebano gesê. Selebano het gesê wat gebeur het, is pynlik en nie iets wat maklik is om af te maak as niks nie. Selebano sal sy getuienis na verwagting Woensdag voortsit. Minstens 143 psigiatriese pasiënte het gesterf, grootliks weens wanvoeding en erge verwaarlosing nadat hulle na ongelisensieerde NRO’s oorgeplaas is. Altesaam 59 pasiënte word steeds vermis.